“Peter Rabbit”i “Gorrión Rojo” obrin la programació del cinema d’abril en el Tívoli
2025-07-24

El mes d’abril crida a les portes del cinema Tívoli de Burjassot per a oferir als ciutadans i ciutadanes de la localitat noves i apetitoses estrenes cinematogràfiques que aniran desfilant per la gran pantalla local, al llarg dels caps de setmana. Així, des del divendres 6 d’abril fins al diumenge 29, les pel·lícules que es projectaran són, per aquest ordre, Petter Rabbit, Gorrión rojo, Paella Today!, El hijo de Bigfoot, Campions, Leo da Vinci: misión Mona Lisa i Las leyes de la termondinámica. En conjunt, es tracta d’una col·lecció de títols que inclou animació, suspens i cinema espanyol.

El cap de setmana del 6 al 8 d’abril, vacacional encara per als escolars, el Tívoli inicia la programació del mes amb una proposta de cinema infantil i familiar. Arriba a Burjassot el conill “Peter Rabbit”. Es tracta d’un film per a xiquets/es a partir de 6 anys que té com a protagonista de la seua pròpia aventura al conill Peter. Ell no és un conill qualsevol. És un rebel aventurer que viu junt amb la seua família i amics, un grup divers d’animals que inclou fins i tot a una rabosa. Tots ells faran de les seues en la granja dels McGregor, lloc en el jardí del qual disposen de deliciosos vegetals. Però les disputes de Peter amb el Sr. McGregor s’intensificaran més que mai quan tots dos comencen a competir per l’afecte de Bea, una amant dels animals de bon cor. La pel·lícula és una barreja d’acció real i animació i la seua versió en castellà compta amb les veus de Dani Rovira com Peter Rabbit, a més de les de Belén Cuesta i Silvia Abril, que donen veu a les bessones Pelusa i Pitusa. “Peter Rabbit” es projectarà en el Tívoli el divendres 6 i el dissabte 7 d’abril a les 19h i el diumenge 8 d’abril a les 17h.

Aqueix mateix cap de setmana, però orientada a públic adult (no recomanada per a menors de 18 anys), també arriba al Tívoli la pel·lícula “Gorrión rojo”, que es projectarà el divendres 6 i el dissabte 7, a les 22:30h i el diumenge 8 a les 19:30h. Es tracta d’un film de suspens i espionatge protagonitzat per Jennifer Lawrence, qui dóna vida a Dominika Egorova, una ballarina del Bolshoi que, després d’una fractura, es veu obligada a retirar-se del món de la dansa. Forçada per les autoritats russes, com a única forma de mantenir els seus privilegis i els de la seua mare malalta, la jove és reclutada pels serveis secrets del seu país. Així, Dominika formarà part d’un programa ultrasecret del KGB anomenat Gorrión rojo. Allí, aprendrà l’art de l’espionatge utilitzant mètodes de seducció, un sistema molt eficaç per a traure informació als informadors enemics.

El dissabte 14 i el diumenge 15 d’abril, la pantalla del Tívoli estarà copada per la pel·lícula Paella today!, que tindrà quatre projeccions: el dissabte 14 d’abril a les 19h i a les 22:30h i el diumenge 15, a les 17h i a les 19:30h. Dirigida per César Sabater, aquesta comèdia estrenada recentment presenta a dos amics que representen dos estereotips típics d’homes valencians. Pep (Pablo Rivero) és un xic guapo i obsessionat amb la paella, mentre que Vicent (Pau Gregori) és un xic del muntó amb molta gràcia personal que creu ser expert en paelles quan ni tan sols sap cuinar-ne una. Tots dos lluiten per l’amor d’una dona i acaben enfadats, però un concurs de paelles pot suposar l’oportunitat de reconciliar-se.

El cap de setmana del 20 al 22 d’abril, el cinema Tívoli albergarà la projecció de les pel·lícules “El hijo de Bigfoot” i “Campeones”, de David Fesser, mentre que, del 27 al 29 d’abril, conclourà la programació cinematogràfica del mes amb la infantil “Leo da Vinci: misión Mona Lisa” i “Las leyes de la termodinámica”.